പേരാമ്ബ്ര എസ്റ്റേറ്റില് വീണ്ടും ആയുധങ്ങളുമായി മാവോയിസ്റ്റ് സംഘം പേരാമ്ബ്ര ചക്കിട്ടപാറ പഞ്ചായത്തിലെ മുതുകാട്ടില് വീണ്ടും ആയുധധാരികളായ മാവോയിസ്റ്റ് സംഘമെത്തി. ചൊവ്വ വൈകിട്ട് 6.30നാണ് അഞ്ചംഗ മാവോയിസ്റ്റുകള് പേരാമ്ബ്ര എസ്റ്റേറ്റിലെത്തിയത്. സംഘത്തില് മൂന്ന് സ്ത്രീകളും രണ്ട് പുരുഷന്മാരുമാണുള്ളത്. എ കെ 47 തോക്കുകളുമായെത്തിയ സംഘം പ്ലാന്റേഷന് കോര്പറേഷന്റെ സി ഡിവിഷനിലൂടെ പകല് നടന്നുവരികയായിരുന്നു. എസ്റ്റേറ്റ് മാനേജരുടെ ക്വാര്ട്ടേഴ്സിലെത്തിയ ഇവര് മാനേജര്ക്ക് ലഘുലേഖകള് നല്കി. മുതുകാട്ടിലെ ഇരുമ്ബയിര് ഖനനം തടയുകയാണ് ലക്ഷ്യമെന്നും അതിനായി എസ്റ്റേറ്റ് തൊഴിലാളികളില്നിന്ന് ഫണ്ട് പിരിച്ചുനല്കണമെന്നും ആവശ്യപ്പെട്ടു. പൊലീസിനെ അറിയിച്ചാല് ഭവിഷ്യത്ത് ഗുരുതരമായിരിക്കുമെന്നും ഭീഷണി മുഴക്കി. തൊട്ടടുത്ത ക്വാര്ട്ടേഴ്സുകള് കയറിയും ലഘുലേഖകള് നല്കി. പ്ലാന്റേഷന് ഗവ. ഹൈസ്കൂള് പരിസരങ്ങളിലും മുന്വശത്തെ ബസ് സ്റ്റോപ്പിലും പോസ്റ്ററുകള് പതിച്ചശേഷം 20 മിനിറ്റോളം ഇവിടെ വിശദീകരണ യോഗവും നടത്തി. പഞ്ചായത്ത് പ്രസിഡന്റ് കെ സുനിലിനെതിരെയും ഭീഷണി ഉയര്ത്തി. യോഗത്തിനുശേഷം തൊട്ടുമുന്നിലൂടെയുള്ള പയ്യാനിക്കോട്ട നാലാം ബ്ലോക്ക് റോഡിലൂടെയാണ് സംഘം നടന്നുനീങ്ങിയത്. രണ്ടാഴ്ചമുമ്ബ് രണ്ടുദിവസങ്ങളിലായി പയ്യാനിക്കോട്ട ദേവീക്ഷേത്രത്തിനടുത്തുള്ള ആനിക്കാട്ട് തോമസ്, ഉള്ളാട്ടില് ചാക്കോ എന്നിവരുടെ വീടുകളില് സ്ത്രീ അടങ്ങുന്ന മൂന്നംഗ സംഘം രാത്രി അതിക്രമിച്ചുകയറി ഭക്ഷണസാധനങ്ങള് ബലമായി കൈക്കലാക്കിയിരുന്നു. വീടുകളില്നിന്ന് മൊബൈല് ഫോണ്, ലാപ്ടോപ്പ്, പവര് ബാങ്ക് എന്നിവ ചാര്ജ് ചെയ്തശേഷം ഭക്ഷണവും കഴിച്ചാണ് മടങ്ങിയത്. മറ്റു മൂന്നുപേര്ക്കുകൂടി ഭക്ഷണം പൊതിഞ്ഞുവാങ്ങിച്ചിരുന്നു. മാവോയിസ്റ്റ് ഭീഷണി തുടരുന്ന മുതുകാട് മേഖലയില് പൊലീസിന്റെ കാര്യമായ പരിശോധന നടക്കുന്നില്ലെന്ന് പരാതിയുണ്ട്.